Արմեն Ղուկասյան

Արմեն Պատվականի Ղուկասյան (հունվարի 21, 1966, Գյումրի, Շիրակի մարզ), ՀՀ  ոստիկանության գնդապետ, իրավաբանական գիտությունների թեկնածու, դոցենտ։


== Գործունեություն ==
Արմեն Ղուկասյանը ծնվել է 1966 թվականի հունվարի 21-ին Գյումրի քաղաքում։ Ավարտել է տեղի թիվ 4 միջնակարգ դպրոցը, որից հետո ընդունվել և 1987 թվականին գերազանցությամբ ավարտել է նաև Օրյոլի կապի բարձրագույն ռազմահրամանատարական ուսումնարանը` ձեռք բերելով կապի ինժեների մասնագիտություն։
1987 թվականին նշանակվել է աշխատանքի Ուկրաինայի Կիրովոգրադի մարզի ՆԳ վարչությունում` որպես կապի ինժեներ, որից հետո 1990 թվականին նույն մասնագիտությամբ աշխատանքի է տեղափոխվել ՀԽՍՀ ՆԳՆ կապի բաժին։
1992-1994 թվականներին անցել է օպերատիվ աշխատանքի ՀՀ ՆԳՆ թմրաբիզնեսի և թմրամոլության դեմ պայքարի, ինչպես նաև ՀՀ ՆԳՆ քրեական հետախուզության վարչություններում, իսկ այնուհետև` մինչև 1997 թվականը, որպես ավագ տեսուչ աշխատել է ՀՀ ՆԳՆ շտաբում։
1997-2000 թվականներին աշխատել է որպես ՀՀ ՆԳ և ԱԱՆ օպերատիվ-փնտրողական վարչության 1-ին բաժնի պետի տեղակալ, իսկ 2000 թվականին կրկին աշխատանքի է տեղափոխվել ՀՀ ՆԳՆ շտաբ, այս անգամ` որպես կազմակերպական-վերլուծական վարչության պետի տեղակալ։
2003 թվականից մինչև 2011 թվականի հուլիս ամիսը զբաղեցրել է ՀՀ ոստիկանության շտաբի պետի տեղակալի, ինքը և կազմակերպական-վերլուծական վարչության պետի պաշտոնը։ 2011 թվականի հուլիս-դեկտեմբեր ամիսներին` ՀՀ Ոստիկանության կրթահամալիրի պետի 1-ին տեղակալի (ուսումնական և գիտական գծով) պաշտոնը, 2011 թվականի դեկտեմբերից մինչև 2018 թվականի մայիս ամիսը` ՀՀ ոստիկանության ինֆորմացիոն կենտրոնի պետի պաշտոնը, իսկ 2018 թվականի մայիսի 29-ից մինչև 2020 թվականի հուլիսի 4-ը` ՀՀ ոստիկանության շտաբի պետի պաշտոնը։
Ծառայողական գործունեությանը զուգընթաց Արմեն Ղուկասյանը 1994-1998 թվականներին սովորել և ավարտել է ՀՀ ՆԳ և ԱԱՆ բարձրագույն դպրոցը՝ ստանալով իրավաբանի որակավորում, իսկ 2004-2008 թվականներին` Ռուսաստանի Դաշնության ՆԳՆ կառավարման ակադեմիայի ասպիրանտուրան` ստանալով «Բարձրագույն դպրոցի դասախոս» լրացուցիչ որակավորում։
2008 թվականին Ռուսաստանի Դաշնության ՆԳՆ կառավարման ակադեմիայի մասնագիտացված խորհրդում պաշտպանել է թեկնածուական թեզ «Հատուկ ռեցիդիվի քրեաբանական բնութագիրը և նախականխումը ՀՀ-ում» թեմայով, որից հետո նրան շնորհվել է իրավաբանական գիտությունների թեկնածուի գիտական աստիճան։
2015 թվականին Հայ-ռուսական համալսարանի գիտական խորհրդի որոշմամբ Արմեն Ղուկասյանին շնորհվել է դոցենտի գիտական կոչում իրավագիտություն մասնագիտությամբ (հաստատվել ՀՀ բարձրագույն որակավորման հանձնաժողովի կողմից)։ 


=== Գիտամանկավարժական գործունեություն ===
ՀՀ ոստիկանությունում ծառայությունը Արմեն Ղուկասյանը համատեղում է գիտամանկավարժական գործունեության հետ.

2004 թվականից առ այսօր դասավանդում է ՀՀ ոստիկանության կրթահամալիրի ակադեմիայում,
2009 թվականից առ այսօր դասավանդում է Հայ-ռուսական (սլավոնական) համալսարան իրավունքի և քաղաքականության ինստիտուտի քրեական իրավունքի և քրեական դատավարության ամբիոնում։ 2016 թվականից առ այսօր հանդիսանում է նույն համալսարանի ատենախոսությունների պաշտպանության ԺԲ-00.05 մասնագիտացված խորհրդի անդամ։
2009 թվականից առ այսօր աշխատում է որպես Հայաստանի գիտությունների ազգային ակադեմիայի փորձաքննությունների ազգային բյուրոյի քրեաբանության հիմնախնդիրների գիտահետազոտական կենտրոնի գիտական խորհրդատու։
2016 թվականից առ այսօր ՀՀ ԳԱԱ փորձաքննությունների ազգային բյուրոյի գիտական խորհրդի անդամ է։
2009-2012 թվականներին, 2017-2018 թվականներին դասավանդել է եվրոպական կրթական տարածաշրջանային ակադեմիայի իրավագիտության ֆակուլտետի եվրոպական համեմատական իրավունքի ամբիոնում։
2012-2013 թվականներին դասավանդել է ՀՀ գլխավոր դատախազության «Դատախազության դպրոց» ՊՈԱԿ-ում գործող դատախազների վերապատրաստման դասընթացում։
Ունի 20-ից ավելի գիտական աշխատություններ։


== Ընտանիք ==
Արմեն Ղուկասյանն ամուսնացած է, ունի 2 զավակ` Անի, Պարգև և 1 թոռնիկ՝ Մանե։


== Կոչումներ և պարգևներ ==
ՀՀ ոստիկանության պետի հրամանով 2005 թվականին Արմեն Ղուկասյանին շնորհվել է «ոստիկանության գնդապետ» հատուկ կոչում։ Իր ծառայողական գործունեության ընթացքում արժանացել է նաև 40-ից ավելի խրախուսանքների, այդ թվում.

ՀՀ նախագահի 2019 թվականի ապրիլի 5-ի հրամանագրով արժանացել է պետական պարգևի` «Մխիթար Գոշ» մեդալի։
2012 թվականին շնորհվել է «ՀՀ ոստիկանության պատվավոր ծառայող» պատվավոր կոչում։
Պարգևատրվել է ՀՀ ոստիկանության, ՀՀ հատուկ քննչական ծառայության, ԼՂՀ ոստիկանության, ԱՊՀ երկրների ՆԳՆ գերատեսչական 20-ից ավելի մեդալներով և կրծքանշաններով։


== Ծանոթագրություններ ==


== Արտաքին հղումներ ==
Միջազգային գիտագործնական համաժողով ՀՀ ոստիկանության կրթահամալիրում
Հանդիպում Մարդու իրավունքների պաշտպանի գրասենյակի ներկայացուցիչների հետ
Մամուլի ասուլիս ոստիկանությունում
Ընդունելություն ՀՀ ոստիկանությունում